Potrivit autorităților locale, cel puțin zece persoane au murit în urma incidentului, iar condiţiile meteo dificile îngreunează eforturile pentru salvarea celor prinşi sub pământ.
„A plouat încontinuu ca urmare a ciclonului Remal, ceea ce a dus la prăbuşirea carierei”, a declarat un oficial indian din domeniul gestionării dezastrelor, fără să-şi dezvăluie identitatea.
Nu au fost comunicate detalii despre numărul persoanelor prinse sub pământ.
Linii de electricitate, dezafectate
De asemenea, ploile torenţiale care s-au dezlănţuit asupra statului Mizoram, situat la graniţa cu Bangladeshul, au provocat alunecări de teren în regiune.
Autorităţile din statul West Bengal din estul Indiei depuneau eforturi pentru restabilirea alimentării cu electricitate în zonele afectate după ce ciclonul Remal a dezafectat linii de electricitate şi a dezrădăcinat copaci.
Potrivit meteorologilor, puternicul ciclon Remal a scăzut în intensitate şi s-a transformat într-o depresiune după ce a devastat zonele de coastă în ziua precedentă, când a provocat cel puţin 16 decese şi pene de curent care au afectat milioane de persoane în regiuni din estul Indiei şi din ţara învecinată Bangladesh.
Remal este prima dintre numeroasele furtuni aşteptate anul acesta să lovească coastele joase ale celor două ţări învecinate din Asia de Sud în contextul schimbărilor climatice care duc la creşterea temperaturilor apelor de suprafaţă.
FOTO: Hepta